Peter Skaarup (DF), 2004-02-19:
Det er jo typisk for Enhedslisten, at når det handler om at bekæmpe terrorisme, så er det sådan, at man i Folketinget ikke så meget vil behandle spørgsmålet om, hvordan man reelt bekæmper terrorisme.
Man ønsker ikke at bakke op bag den indsats, som det internationale samfund, USA, Danmark, har ydet for at bekæmpe terrorisme.
Nej, det, man har interesseret sig for, og det, man har interesseret sig for hele vejen igennem, er kun det, som man skriver i den her forespørgsel, nemlig spørgsmålet, om der er sket en underminering af demokratiske standarder og retssikkerhedsgarantier som fastlagt i en række internationale konventioner.
Det er jo egentlig paradoksalt, at det eneste, der interesserer Enhedslisten, altså er spørgsmålet om nogle retsgarantier og en underminering, men ikke hvordan man bekæmper terrorismen, ikke rent faktisk: Hvad gør vi så?
Og der synes jeg, det er paradoksalt, at Enhedslisten lige siden 11. september 2001, hvor det her terrorangreb i New York og Washington fandt sted, næsten udelukkende har talt om, at der er nogle retsgarantier, der er blevet brudt osv., men slet ikke om de uskyldige ofre, der var for det terrorangreb, og slet ikke om de mange uskyldige ofre, som vi ser på grund af radikale, islamiske fundamentalister, som ønsker at bruge terroren i deres kamp for at nå deres mål. Jeg synes, det er ærgerligt, at det er det udgangspunkt, Enhedslisten har i en debat som den her, og ikke et udgangspunkt, der hedder: Hvordan får vi så bekæmpet de terrorister, som i hvert fald bryder al lov og ret i deres kamp for at nå deres mål?
Vi har givet fuldstændig opbakning til udenrigsministerens tale i dag, hvoraf det fremgår, at den kamp mod terrorisme tager sit udgangspunkt i sikkerhedsrådsresolution nr. 1373 fra FN.
Det er også vores politik, at det skal den gøre, og dermed må man sige, at der er bred international opbakning til at tage afstand og bekæmpe terrorisme over alt, hvor den måtte finde sted, ligegyldigt om det er Saudi-Arabien eller det er Europa, eller hvor det måtte være.
Vi kan også tilslutte os den kamp, som først og fremmest USA har startet mod terrorisme, specielt efter 11. september,
hvor der har været meget fokus på det.
Vi mener, man skal gøre alt, hvad man kan, for at afsløre de terrorplaner, der måtte være mod f.eks. vestlige samfund eller andre landes samfund, så tidligt som overhovedet muligt.
Det handler om England, det handler om Tyskland, det handler om Belgien, Italien og Spanien, hvor man gennem de seneste år har forhindret grove terrorangreb, som ville have ramt mange mennesker.
Det må man hilse med tilfredshed, for det viser, at kampen mod terror trods alt i stort omfang lykkes.
Der har ikke været de her store terrorangreb, som har været planlagt.
De har heldigvis ikke været i Vesten i det omfang, som man kunne have frygtet.
Tænk bare på forsøget på at forgifte storbyen Roms vand med forskellige medikamenter, der kunne have medført en katastrofe for den italienske befolkning.
Her lykkedes det at bekæmpe terrorismen meget aktivt, og det er den vej, vi skal gå, så vi kommer terroristerne i forkøbet.
Vi skal også her i Danmark været rustet til at bekæmpe terrorisme, hvis den måtte forekomme.
Der skal vi se på, hvor i lovgivningen og hvor i de aftaler, der laves i Folketinget, vi kan forbedre kampen mod terrorisme.
Det handler bl.a. om det kommende forsvarsforlig, som må formodes at skulle indgås her inden sommer.
Der er det klart, at kampen mod terrorisme må spille en helt afgørende rolle, fordi det er terrorismen, der er den nye, store trussel mod vores samfund, og derfor skal vi selvfølgelig også målrette vores indsats, både når det gælder forsvar, når det gælder beredskab, og når det gælder en række af de andre politimæssige indsatser inden for Justitsministeriets område mod den kamp mod terror.
Så der kan vi tilslutte os de initiativer, som vi håber er på vej.
Og det er noget af det, som Danske Folkeparti vil følge nøje, nemlig hvad man gør i kampen mod terror.
Så hænger det også sammen med vores udlændingepolitik
Det er vigtigt at sikre, at vi ikke får terrorister eller potentielle terrorister til Danmark, der lader sig tiltale af de her radikale tankegange om fundamentalisme, der først og fremmest finder sted i den muslimske verden.
Det er på en række områder, at den kamp skal foregå, og vi mener, at Enhedslisten har taget det helt forkerte udgangspunkt til den debat, vi står med i dag.